Snježana Osić-Sadžak, Gordana Lukačić

DV Bukovac, Zagreb

[snjezana.osic.sadzak@gmail.com](mailto:snjezana.osic.sadzak@gmail.com), [goga.lukacic@gmail.com](mailto:goga.lukacic@gmail.com)

**Partnerstvo s roditeljima kao indikator kvalitete odgojno-obrazovne prakse**

**Sažetak prikaza iskustva iz prakse usmjerene na izgradnju partnerstva s roditeljima skupine Leptirići Dječjeg vrtića Bukovac iz Zagreba**

Jedan od bitnih parametara procjene kvalitete suradnje roditelja i odgojitelja je evaluacija roditeljske uključenosti u planiranje i provođenje odgojno obrazovnog procesa. U ovom sažetku opisano je trogodišnje iskustvo iz prakse kroz specifične strategije učenja ostvarene kvalitetnim partnerstvom vrtića, roditelja te uže i šire društvene zajednice. Potreba za unapređivanjem ovog dijela odgojno obrazovne prakse temeljena je na Vrijednostima suvremenog Kurikula i jedna je od prioritetnih zadaća našeg Vrtića. Stoga smo u skupini Leptirići, početkom prve radne godine, definirati viziju, postaviti ciljeve te osmisliti prve korake koji će voditi k uspješnijoj suradnji na relaciji roditelj-odgojitelj. Glasili su ovako:

**Vizija**: Jasnije i bogatije partnerstvo roditelja s Vrtićem te njihova veća participacija u stvaranju Kurikula skupine

**Postavljeni cilj**: Izgradnja smislenih i partnerskih odnosa na relaciji roditelj- odgojitelj

Zajedničko međusobno usvajanje i dijeljenje znanja roditelja, djece i odgojitelja kroz znamenitosti koje se smatraju hrvatskom kulturnom baštinom

**Strategije za dostizanje cilja su bile:**

**1. Formalni i neformalni načini komunikacije uz upotrebu suvremenih medija**

Formalni: Kutići za roditelje, roditeljski sastanci, individualne konzultacije, sandučić suradnje, blagdanska druženja i Završne svečanosti, gostovanje roditelja u skupini-prezentacija zanimanja, radionice za djecu i roditelje

Neformalni: Organizacija neformalnih susreta obitelji kroz zajedničke izlete, izložbe, posjete i šetnje

Evaluacijom provedenih aktivnosti i anketom zadovoljstva roditelja nakon prve godine partnerstva pokazalo se da su neformalna druženja izvan ustanove (izložbe dječjih radova u centru grada, vođene šetnje Gornjim gradom) sadržaji koje roditelji žele i dalje u skupini te nude pomoć u organizaciji. To nam je bila smjernica zajedničko planiranje sljedeće strategije :

**2. Međusobno unapređivanje roditeljskih kompetencija (roditelji i odgojitelji)**

* Kreiranje roditeljske grupne mreže na Internetu uz pojedinačnu pismenu suglasnost (razmjena informacija, ideja, podjela uloga uz organizaciju zajedničkih putovanja)
* Roditelj povjesničar preuzima ulogu moderatora pri osmišljavanju plana posjeta i izleta
* Komunikacijski roditeljski sastanak i individualni razgovori s ciljem prepoznavanja jakih strana kod djeteta (inicirani od strane odgojitelja)
* Identifikacija roditelja u potrebi i skupljanje novčane pomoći
* Obogaćivanje programa skupine interesom za učenjem stranog jezika

Druga godina zajedništva nas je dodatno povezala. U roditeljskim sugestijama prikupljenim putem upitnika vidljiva je želja i spremnost za većom participacijom pri nadogradnji Kurikula skupine u posljednjoj godini. Sljedeća strategija je sadržavala:

**3.Prikupljanje informacija iz različitih izvora**

* Roditelji prikupljaju i razmjenjuju informacije o mjestima posjeta putem suvremenih medija,
* Razmjenjuju pisane i slikovne materijale (monografije, karte, turističke vodiče)
* Ostvaruje se komunikacija s kustosima muzeja, galerija, knjižnice itd.

Zajedničkim aktivnostima provedenim u sinergiji roditelja, odgojitelja, ravnateljice vrtića i šire zajednice , a navedenim u posljednjoj strategiji vidljivi su putevi realizacije ranije postavljenog cilja i ostvarenje vizije.

**4. Prezentacija likovnih radova i nastupi djece u izložbenim prostorima koji su dio hrvatske kulturne baštine (u pratnji roditelja)**

* „Eto i mene na festivalu“ - izložba dječjih portreta za vrijeme trajanja MDF-a u Šibeniku
* „Cvijeće, Dora i Leptirići“ – izložba uz nastup djece i zajednički posjet dvorcu Pejačević u Našicama
* Gostovanje Glazbene škole Kontesa Dora u Zagrebu, koncert za djecu i roditelje vrtića, škole i širu zajednicu
* „Portreti i suvremena umjetnost“ – izložba u tunelu Grič u Zagrebu
* „U salonu Zrinskih“- izložba u tvrđavi Zrinski i zajednički izlet u Hrvatsku Kostajnicu te sudjelovanje u manifestaciji Kestenijada 2018
* Sudjelovanje u pratnji roditelja na manifestaciji *Advent u Zagrebu* na Trgu bana Jelačića koreografijom iz baleta Orašar
* Obilježavanje Dana Slave Raškaj u Ozlju izložbom u Gradskoj knjižnici , druženjem s djecom iz vrtića i posjetom Zavičajnom muzeju

**U ODNOSU NA POČETAK PARTNERSTVA, DANAS SE MOŽEMO POHVALITI:**

* Visokom razinom izgrađenog povjerenja i zajedničkim učenjem kroz druženje
* Pozitivnim iskustvima u pronalasku zajedničkih interesa, tema i sadržaja (roditelji, djeca, odgojitelji)
* Potvrdom vlastitih profesionalnih kompetencija

Snježana Osić Sadžak, mag.praesc.educ

Gordana Lukačić, prof.