**DRŽAVNI SKUP ZA ODGOJITELJE PREDŠKOLSKE DJECE  
*Odgojitelj kao (su)kreator kvalitete odgojno-obrazovnog rada ustanove za RPOO*   
AZOO, Šibenik, 15. – 17. travnja 2019.**

Plenarno predavanje

doc. dr. sc. Tonća Jukić

Filozofski fakultet u Splitu

**Akcijska istraživanja i refleksivna praksa**

**Sažetak:**

Jedna od profesionalnih uloga suvremenog odgojitelja jest i ona istraživačka, i to posebice uloga akcijskog istraživača. Akcijsko istraživanje je induktivno i praktično, a omogućuje bolje uočavanje i razumijevanje problema u praksi, kao i mijenjanje i poboljšavanje iste. U tom procesu važnu ulogu ima sustavno prikupljanje i analize podataka na temelju kojih se promjene uvode, promatraju te refleksivno sagledavaju. Akcijsko istraživanje može se provoditi na individualnoj ili grupnoj razini, a u kontekstu unaprjeđivanja kvalitete ustanove ranog i predškolskog odgoja i obrazovanja, posebno su važna akcijska istraživanja koja se provode na razini ustanove. S tim na umu, u izlaganju se stavlja naglasak na nacrt, provedbu i vrednovanje akcijskog istraživanja usmjerenog na unaprjeđenje komunikacije u vrtiću pri čemu se na konkretnom primjeru sudionicima prikazuju etape planiranja, djelovanja, promatranja i refleksije akcijskog istraživanja. Sudionike se konkretnim pitanima i smjernicama za djelovanje potiče na uočavanje korisnosti akcijskih istraživanja u njihovoj kontinuiranoj refleksiji s ciljem unaprjeđenja vlastite prakse, a time i rada vrtića. Refleksija je istaknuta kao preduvjet za razmišljanje o praksi i o vlastitom razmišljanju, kao i za osvješćivanje naših implicitnih teorija koje nadalje iskušavamo u praksi pridajući pritom značenja našim iskustvima i postavljajući temelje za osoban profesionalan razvoj i emancipaciju. Zaključno se odgojitelja ističe kao stručnjaka koji na temelju akcijskog istraživanja i refleksivne prakse može pridonijeti unaprjeđenju kvalitete ustanove ranog i predškolskog odgoja i obrazovanja.